钦定古今图书集成/明伦汇编/官常典/第540卷 > 孙镗
## 钦定古今图书集成/明伦汇编/官常典/第540卷 > 孙镗

按《明外史》本传：“镗字振远，东胜州人。袭济阳卫指挥
同知。用朱勇荐，进署指挥使。正统末，擢指挥佥事，充
右参将，从徐恭讨叶宗留，败贼金华，复破之乌龙岭。
会英宗北狩，召还，超擢都督佥事，典三千营。也先将
入犯，进右都督，充总兵官，统京军一万御之紫荆关。
将发，寇已入，遂营都城外。寇薄德胜门，为于谦等所”
却，转至西直门。镗与大战，斩其前锋数人。寇稍北，镗
逐之。寇益兵围镗，镗力战不解。高礼、毛福寿来援，礼
中流矢。会石亨兵至，寇乃退。诏镗副杨洪追之，战于
涿州深沟，颇有斩获。师还，仍典营务。景泰初，杨洪劾
镗下狱，石亨请赦镗。江渊亦言“城下之役，惟镗战最
力。”乃释之。三年冬，充副总兵，协郭登镇大同。登节制
严，镗不得逞，欲与分军，且令子百户宏侮登。帝械宏，
竟以镗故贳之。召还，典三千营如故。英宗复辟，以夺
门迎驾功，封怀宁伯，寻予世券。天顺初，甘肃告警。诏
镗充总兵官，帅京军往讨。将陛辞，宿朝房。夜二鼓，太
监曹吉祥、昭武伯曹钦反，其部下都指挥马亮告变
于恭顺侯吴瑾。瑾趋语镗，镗草奏叩东长安门，自门
隙投入内廷，始得集兵，缚吉祥守皇城诸门。镗走太
平侯张瑾家，邀兵击贼，瑾不敢出。镗仓猝复走宣武
街，急遣二子辅𫐄呼征西将士绐之曰：“刑部囚反狱，
获者重赏。”众稍聚，至二千人，始语之故。时已黎明，遂
击钦。钦方攻东长安门，不得入，转攻东安门。镗兵追
及，贼稍散。𫐄斫钦中膊，𫐄亦被杀。钦知事不成，窜归
其家，犹督众拒。镗力战，至晡始定。论功第一，进爵世
侯，仍典三千营。赠𫐄百户，世袭。镗麤猛善战，然数犯
法。初贿太监金英，得迁都督。事觉，论斩。景帝特宥之。
至是受将士贿，累千金，坐解营务及府军前卫事，犹
掌左府。宪宗初，中官牛玉得罪。镗坐与玉婚，停禄闲
住。寻陈情，予半禄。已，复自陈功状，给全禄如初。成化
七年卒。赠涞国公，谥“武敏。”子辅嗣。